
REFERAT DE APROBARE 
A PROIECTULUI DE HOTĂRÂRE

privind pronunțarea Consiliului Local al Municipiului Timișoara asupra oportunității includerii terenului înscris în CF 416867 Timișoara, în PUZ - ,,Reabilitare, reamenajare și extindere Cazarmă”



1.Descrierea situației actuale

Imobilul înscris în CF 416876 Timișoara, având nr.cadastral 416867 în suprafață de 6.543 mp, situat în Piața Mărăști, se află în proprietatea Primăriei Municipiului Timișoara și are categoria de folosință drum. Prin adresa înregistrată cu numărul MTM2023-009445/21.06.2023, SC CEREALCOM TIMIȘ SA, a solicitat pronunțarea Consiliului Local al Municipiului Timișoara asupra oportunității includerii terenului anterior menționat, în PUZ - ,,Reabilitare, reamenajare și extindere Cazarmă”, deoarece este alipit pe latura de sud cu imobilul înscris în CF 449773 Timișoara, aflat în proprietatea societății comerciale.

2.Schimbări preconizate și rezultate așteptate

Construcțiile care se vor edifica de către inițiatorul PUZ - ,,Reabilitare, reamenajare și extindere Cazarmă”, SC CEREALCOM TIMIȘ SA, pe terenul înscris în CF 416867 Timișoara proprietatea Primăriei Municipiului Timișoara, se vor realiza de către investitor pe cheltuiala sa, în numele și pentru Municipiul Timișoara, fără recuperarea contravalorii acestora. Viitoarele construcții care vor afecta imobilul înscris în CF 416867 Timișoara vor fi de uz public și proprietatea publică a Municipiului Timișoara. 
Conform Avizului de oportunitate nr.29/22.08.2022 al Arhitectului Șef, teritoriul care urmează să fie studiat prin PUZ este terenul deținut de beneficiar și întreaga suprafață situată în interiorul Inelului II de circulație conform Planului de Mobilitate Urbană Durabilă pentru polul de creștere Timișoara, aprobat prin HCLMT 322/2020 privind actualizarea Planului de Mobilitate Urbană Durabilă pentru Polul de Creștere Timișoara.

3.Alte informații

Scopul includerii terenului având ca proprietar Primăria Municipiului Timișoara în documentația PUZ - ,,Reabilitare, reamenajare și extindere Cazarmă” este reglementarea funcțională și a spațiului public situat în fața Cazărmii U, astfel încât, în urma aprobării PUZ, pe domeniul public să fie posibile următoarele lucrări de reabilitare și modernizare: 
- realizarea unui parcaj public subteran în spațiul cuprins între sensul giratoriu Mărăști și clădirea Cazărmii U; 
- realizarea unui monument de artă în interiorul sensului giratoriu care să marcheze prezența vestigiilor arheologice Poarta Vienei; 
- refacerea piațetei publice din fața Cazărmii U și a zonelor adiacente, în vederea armonizării cu lucrările de reabilitare a centrului istoric deja realizate.

4.Concluzii

	Având în vedere cele expuse mai sus, considerăm necesară și oportună inițierea unui proiect de hotărâre privind pronunțarea Consiliului Local al Municipiului Timișoara asupra oportunității includerii terenului înscris în CF 416867 Timișoara, în PUZ - ,,Reabilitare, reamenajare și extindere Cazarmă și supunerea spre dezbatere și aprobare a Consiliului Local al Municipiului Timișoara.

